Hallo my gewese SA-genote
Ons is nou al drie jaar in Tampa, Florida, en sonder om doekies om te draai, ons geniet dit vreeslik so tussen al die ongemaklikheid — net vir die eerste jaar — sonder huis en tuin hulp. Dit het ook al verby gegaan en 'n leefwyse geword om alles self te doen in en om die huis.
Tampa het nogal 'n groot SA teenwoordigheid en elke drie maande hou ons 'n braai by 'n baie gewilde ontspanningsoord. Mense bring hulle tuisgebak, melktert, wors, beskuit en Cadbury's sjokolade en natuurlik biltong wat hulle so tussen die braaiery en kuier te koop aanbied teen baie billike pryse. En natuurlik word almal op hoogte gehou van die huidige stand van sake in SA deur van die ouens wat onlangs in SA was. Dit is nogal opmerklik hoe verskillend mense dinge in SA waarneem. Ek wil nie nou daaroor uitwy nie, miskien later?
Vir die van julle wat nie weet nie, Tampa is 'n kusdorp met die "Mexican Gulf" as ons see. Dit moet eintlik lees "dam", want al wanneer daar lekker branders is om te "surf", is wanneer die wind waai. Die strande is myle lank met daai lekker wit poeiersand wat nie aan jou vaskleef nie soos byvoorbeeld Durban se sand. Die weer is 350 dae van die jaar lekker tot baie warm en op die oomblik is dit werklik aangenaam, selfs tot laatnag; dit is in elk geval die tyd wanneer die meeste mense die uithangplekke begin besoek tot in die vroe� oggendure. Hier kan ons dit nog doen sonder enige vrese.
Daar is baie restaurante, teaters en movie-plekke wat ons keuses wyd maak. Daar is Busch Gardens, 'n temapark met van die beste "roller coasters" in die land; Orlando en Disney is net een en 'n half uur se ry weg; Tampa se akwarium is baie aantreklik, en so ook sy dieretuin.
Vir ons familie is daar natuurlik Daytona met sy pragtige strande wat aan die Atlantiese Oseaan is met branders en Harley Davidsons en Nascar. Nascar is motorwedrenne wat nou hoogseisoen is.
Vir 'n naweekuitstappie gaan ons in groepe na Miami en sy baie bekende Suidstrand en tipies Spaanse naglewe wat nogal 'n belewenis is om van deel te wees.